คลังเปิดทางจีทูจีซื้อรถเมล์เอ็นจีวี
รมว.คลังเผยเล็งยกหนี้ขสมก. 25% เปิดทางจัดซื้อเมล์เอ็นจีวี 3,183 คัน โดยใช้วิธี “จีทูจี”
13 ก.พ. 2556

รมว.คลังเผยเล็งยกหนี้ขสมก. 25% เปิดทางจัดซื้อเมล์เอ็นจีวี 3,183 คัน โดยใช้วิธี “จีทูจี”
 
สหภาพแรงงานรัฐวิสาหกิจองค์การขนส่งมวลชนกรุงเทพ (ขสมก.) เข้าพบนายกิตติรัตน์ ณ ระนอง รองนายกฯ และรมว.คลัง โดยนายกิตติ รัตน์ ให้สัมภาษณ์หลังหารือว่า กระทรวงการคลังมีแผนจะยกหนี้สินให้ ขสมก.สัดส่วนไม่เกิน 25% ของหนี้สินสะสม 7 หมื่นล้านบาท หลังปรับโครงสร้างกิจการขสมก.และจัดซื้อรถโดยสารเอ็นจีวี
“เมื่อเร็วๆนี้ ที่ประชุมกนร.ได้หารือเกี่ยวกับการจัดการหนี้สินเดิมขมสก. โดยเบื้องต้นกระทรวงการคลังจะยกหนี้ให้ไม่เกิน 25% ของหนี้ทั้งหมด ส่วนหนี้ที่เหลือจะปรับโครงสร้างหนี้เพื่อยืดระยะเวลาชำระหนี้ออกไป เมื่อ ขสมก.จัดซื้อรถเมล์ใหม่มาวิ่ง ปรับประสิทธิภาพองค์กรและมีรายได้เพียงพอกับรายจ่าย เราจะทยอยยกหนี้ให้อีก”นายกิตติรัตน์ระบุ
นายกิตติรัตน์ ระบุว่า ภายใน 1-2 สัปดาห์ กระทรวงคมนาคมจะเสนอคณะรัฐมนตรี (ครม.) ให้พิจารณาอนุมัติการจัดซื้อรถเมล์เอ็นจีวีของขสมก. 3,183 คัน 13,162 ล้านบาท และเมื่อครม.อนุมัติ กระทรวงคมนาคมจะทยอยจัดซื้อรถเมล์เป็นล็อตๆ โดยเฉพาะการจัดหาแบบรัฐต่อรัฐ (จีทูจี) ซึ่งไม่มีเงินใต้โต๊ะ พร้อมทั้งเปิดให้ทุกประเทศร่วมประมูล
นายกิตติรัตน์ กล่าวว่า แม้ขสมก.จะมีการจัดซื้อรถเมล์เอ็นจีวีทั้งรถเมล์ปรับอากาศและรถเมล์ร้อน แต่ขสมก.มีความจำเป็นต้องคงรถเมล์ที่ใช้เชื้อเพลิงดีเซลไว้บางส่วน เพราะจะเห็นได้ว่าในช่วงเหตุการณ์น้ำท่วมใหญ่ รถเมล์ที่ใช้น้ำมันดีเซลช่วยได้มาก ส่วนการเออร์รี่รีไทร์พนักงานขมสก. จะไม่มีการบังคับ แต่ใช้วิธีออกออกโดยสมัครใจ
นายสมาน บุญงอก ประธานสหภาพแรงงาน ขสมก. กล่าวว่า สหภาพฯขอเข้าพบนายกิตติรัตน์เพื่อสอบถามความคืบหน้าการจัดซื้อรถเมล์เอ็นจีวี เพราะที่ผ่านมาพนักงานขสมก.อยู่ในภาวะการทำงานที่กดดันอย่างมาก เนื่องจากมีรถเมล์จอดเสียอยู่ที่อู่ประมาณ 1,000 คัน ทำให้รถเมล์ขสมก.หายไปจากระบบ ส่งผลกระทบต่อการให้บริการประชาชน
นายวีรพงษ์ วงแหวน เลขาธิการสหภาพแรงงาน ขสมก.กล่าวว่า รถเมล์ที่ขสมก.วิ่งให้บริการประชาชนนั้น ใช้มานานกว่า 171 ปีแล้ว จึงต้องการให้รัฐบาลเร่งจัดซื้อรถเมล์เอ็นจีวีใหม่โดยเร็ว เพื่อที่พนักงานขสมก.ที่มีอยู่ประมาณ 1.4 หมื่นคนจะทำงานได้อย่างเต็มที่